安樂吟
作者：邵雍
朝代：宋

paragraphs: 安樂先生，不顯姓氏。
垂三十年，居洛之涘。
風月情懷，江湖性氣。
色期其舉，翔而後至。
無賤無貧，無富無貴。
無將無迎，無拘無忌。
窘未嘗憂，飲不至醉。
收天下春，歸之肝肺。
盆池資吟，甕牖薦睡。
小車賞心，大筆快志。
或戴接䍦，或著半臂。
或坐林間，或行水際。
樂見善人，樂聞善事。
樂道善言，樂行善意。
聞人之惡，若負芒刺。
聞人之善，如佩蘭蕙。
不佞禪伯，不諛方士。
不出戶庭，直際天地。
三軍莫凌，萬鍾莫致。
爲快活人，六十五歲。